Saint Helens

**Saint Helens**, nesprávne Svätá Helena, je aktívny stratovulkán, nachádzajúci sa v USA, v štáte Washington asi 154&nbsp;km južne od Seattlu a 85&nbsp;km severovýchodne od Portlandu. Nachádza sa v pohorí Kaskádové vrchy.

Pomenovaná je podľa britského diplomata Alleyna Fizherberta, baróna St. Helens. Preto je názov Svätá Helena alebo sopka sv. Heleny nesprávny. Pôvodní obyvatelia Ameriky ju nazývali **Louwala-Clough**, alebo **La-wa-la-clough**, čo v preklade znamená *„dymiaca hora“*.

Je známa svojou katastrofickou erupciou z 18. mája 1980. Táto erupcia mala najväčší ekonomický dopad v histórii USA. Nejednalo sa však o najväčšiu erupciu sopky v USA. Erupcia sopky Novarupta na Aljaške v 1912 bola väčšia. Saint Helens bola pred erupciou označovaná pre svoju symetrickú kónickú stavbu aj ako *Fudži USA*.

## Geologická stavba
Sopka, na rozdiel od svojich susedov (Adams, Hood a Rainier) je pomerne mladá, svoju činnosť začala pred cca 40&nbsp;000&nbsp;rokmi a klasický kužeľový tvar stratovulkánu (pred rokom 1980) sa vyformoval len pred 2&nbsp;200&nbsp;rokmi. Počas tohto obdobia mala štyri veľké erupčné periódy, prerušené dlhými úsekmi pokoja. Tak ako väčšina ostatných sopiek Kaskádového pohoria, aj Saint Helens je budovaná dacitovými a andezitovými lávami, striedanými s vrstvami pemzy a popola. Dôležitou deštrukčnou silou sopky sú časté laháry, tvorené roztopeným snehom z vrchola a zbiehajúce veľkými rýchlosťami po úbočiach.

## Erupcia v roku 1980
Sopka sa prebudila po viac ako sto rokoch nečinnosti (posledná zdokumentovaná erupcia je z roku 1857) zemetrasením s magnitúdom 5,1. V marci začala z krátera unikať para a dym. 18. mája prišlo druhé zemetrasenie, čo zapríčinilo kolaps severnej steny hory a následnú produkciu kamennej lavíny (šírka 1,6&nbsp;km, hrúbka 46&nbsp;m a dĺžka 27&nbsp;km). Lavína úplne zasypala jazero Spirit Lake, voda z jazera sa vyliala a zmiešaním s popolom a prachom vytvorila bahnotoky, ktoré premiestnili asi 3&nbsp;mil. m3 materiálu a ničili všetko, čo im prišlo do cesty.

Následná erupcia vytvorila pyroklastické prúdy, ktoré dosiahli rýchlosť až 1080&nbsp;km/h. Kontakt s vodou vyvolal sekundárnu explóziu, ktorú bolo počuť aj v Montane, Britskej Kolumbii a severnej Kalifornii, ale, čo je zaujímavé v mnohých bližších lokalitách (napr. Portland v Oregone) ju počuť nebolo. Vedci to vysvetľujú tzv. *„tichou zónou“*, čo bolo spôsobené inými podmienkami šírenia sa zvukových vĺn erupcie v rôzne teplých vrstvách atmosféry.

Stĺp popola a dymu dosiahol výšku 21&nbsp;km, časť z neho neskôr skolabovala, čo vyvolalo ďalšiu vlnu pyroklastických prúdov. Sopka začala eruptovať o 8:35 a už o 9:45 bol zaznamenaný popolový spád (13&nbsp;cm) v 145&nbsp;km vzdialenej Yakime. Večer o 22:12 zasiahol popolový mrak západnú časť Yellowstonu a na druhý deň ho zaznamenali aj v Denveri v Colorade. Za dva týždne jemný popol, rozptýlený v stratosfére obletel celú Zem.

Teplo, produkované explóziou vyvolalo topenie sa ľadu na vrchole hory a vznik ďalších lahárov s rýchlosťou až 145&nbsp;km/h. Celkový objem vyvrhnutého materiálu bol 4&nbsp;km3, z toho 1/4 bola vyvrhnutá láva, pemza a popol, zvyšok pripadá na prenos materiálu na nové miesta bahnotokmi a zosuvmi. Vrchol sopky sa znížil o 400&nbsp;m a vytvoril kráter 3&nbsp;km široký a 640&nbsp;m hlboký, ktorého severná strana je otvorená. Energia, uvoľnená výbuchom je ekvivalentná výbuchu približne 1&nbsp;600 jadrových bômb, ktoré dopadli na Hirošimu.

## Následky
Výbuch sopky Saint Helens bola najničivejšia sopečná erupcia v USA. Vyžiadala si 61 obetí na životoch, 200 zničených domov, niekoľko desiatok kilometrov zničených ciest, železničných tratí a mostov, 14,6&nbsp;km3 zničenej drevnej hmoty a tisícky uhynutých zvierat.

Krajina bola absolútne zničená bez akejkoľvek známky života. Celkové náklady na rekonštrukciu sa vyšplhali do výšky 1,1&nbsp;mld.&nbsp;dolárov.

## Neskoršie erupcie
V lete na jeseň roku 1980 sopka vyprodukovala ešte päť menších erupcií. V roku 1990 sa vyskytla väčšia freatická erupcia a v roku 2004 ďalšia, spojená s produkciou vulkanického dómu v kráteri.

## Galéria

Obrázok:Mount St. Helens, one day before the devastating eruption.jpg|Sopka St. Helens pred erupciou v roku 1980
Obrázok:MSH80_eruption_mount_st_helens_plume_05-18-80.jpg|18. máj 1980 - stúpajúci stĺp popola
Obrázok:Reid Blackburn's car after May 18, 1980 St. Helens eruption.jpg|Auto zaplavené lahárom
Obrázok:MSH80_early_eruption_st_helens_from_NE_04-10-80.jpg|Prederupčná fáza (apríl 1980).
Obrázok:MSH80 mudline muddy river with USGS scientist 10-23-80.jpg|Stromy zničené bahnotokom.
Obrázok:MSH81 damaged home south fork toutle river 07-19-81.jpg|Dom zasiahnutý lahárom.
Obrázok:Mt St Helens ISS 2002.jpg|Pohľad na sopku z ISS.
Obrázok:MSH80 eruption mount st helens 05-18-80-dramatic-edit.jpg|Pri výbuchu sopky St. Helens sa uvoľnilo veľké množstvo škodlivín, napr. síra, chlór a sopečný popol
Obrázok:St Helens in September 1980.jpg|*„Mesačná krajina“* v okolí sopky


## Iné projekty

## Externé odkazy
* www.volcano.si.edu - Saint Helens na Global Volcanism Program 
* Sopka Saint Helens - fotografie a momentálny stav (USGS)  
* Webkamera (U.S. Forest Service) 
* Zoznam obetí erupcie  

Kategória:Sopky Washingtonu
Kategória:Stratovulkány
Kategória:Aktívne sopky
Kategória:Prírodné katastrofy
Kategória:Dvojtisícovky v USA
Kategória:Kaskádové vrchy